- GSTના અમલીકરણની એક વર્ષ પછી પણ ટ્રાન્સપોર્ટર્સ પરેશાન - ટ્રાન્સપોર્ટર્સના એક ગોદામથી બીજા ગોદામ વચ્ચે ૧૦ કિલોમીટરથી વધુ અંતર હોય તો ઈ-વે બિલ ફરજિયાત રાખવા (પ્રતિનિધિ તરફથી) અમદાવાદ, તા.28 જૂન, 2018, ગુરૂવાર ગુજરાતમાં ફ્લાયિંગ સ્ક્વૉડ દ્વારા એકવાર ટ્રકની ચકાસણી કરવામાં આવ્યા બાદ પણ બીજા રસ્તા પર તે જ ટ્રકને રોકીને ચકાસણી કરવામાં આવી રહી હોવાથી ટ્રાન્સપોર્ટર્સનો સમય વેડફાઈ રહ્યો છે. તેમના તેમની ટ્રક બેથી ત્રણ જગ્યાએ ચાર-ચાર કલાક માટે રોકી રાખવામાં આવતી હોવાથી માલની ડિલીવરી વિલંબથી થાય છે અને ટ્રક ખોટી થાય છે. તેની વિપરીત અસર ઉદ્યોગો પર પણ પડી રહી છે. આ સંજોગોમાં ટ્રાન્સપોર્ટર્સની સમસ્યાઓ હળવી કરી શકાય તે માટે એકવાર જે ટ્રક ચેક કરી લેવામાં આવી હોય તે ટ્રકને ફરીથી ચેક કરવા માટે ગુજરાતમાંને ગ ુજરાતમાં જ ન રોકવામાં આવે તે માટે તેમને ખાસ પ્રકારની કૂપન કે કાર્ડ આપવાની સિસ્ટમ દાખલ કરવાની માગણી ટ્રાન્સપોર્ટર્સ દ્વારા કરવામાં આવી રહી છે. તેમ કરવાથી તેમની ટ્રક ખોટી થશે નહિ. ઇ-વે બિલ બનાવવામાં નાની અમથી ભૂલ થઈ હોય તો પણ ઇ-વે બિલને ઇનવેલિડ ગણાવીને માલ પરના ટેક્સની રકમ તથા માલની કિંમતના ૫૦ ટકાની પેનલ્ટી લગાડવામાં આવી રહી છે. ફરજિયાત ભરવાની વિગત સિવાયની વિગતોમાં નાની અને હેરફેરમાં કોઈ જ ફરક પડે તેવી ભૂલ હોય તો પણ ઇ-વે બિલને ઇનવેલિડ ગણીને ટ્રાન્સપોર્ટર્સ પાસેથી ૩૦ લાખ જેટલી ઊંચી પેનલ્ટી સીજીએસટીની કલમ ૧૨૯(૧)(બી) હેઠળ પડાવવામાં આવી રહી છે. ઈ-વે બિલમાં ગાડી નંબર ખોટો લખાઈ ગયો હોય તો પણ ઇ-વે બિલને ઇનવેલિડ ગણી પેનલ્ટી કરવામાં આવી છે. માલ મંગાવનાર કંપનીનું નામ, ઇન્વોઈસ સહિતના તમામ પેપર્સ હોવા છતાંય અધિકારીઓ ટસના મસ ન થઈને પેનલ્ટી કરી જ રહ્યા છે. ઇ-વે બિલની કાયદાકીય જોગવાઈનો ઑફિસરોને અંદાજ ન હોવાથી પણ ટ્રાન્સપોર્ટર્સને તકલીફ પડી રહી છે. બિલ ટુ શીપ ટુની સિસ્ટમમાં ભરૃચની કંપની દ્વારા અમદાવાદના એજન્ટના માધ્યમથી ઇન્દોરની પાર્ટીને વેચવામાં આવેલા માલની ડિલીવરી સીધી કંડલા પોર્ટથી ઇન્દોર કરવામાં આવતી હોય છે. આ સંજોગોમાં અધિકારીઓ અમદાવાદથી ઇન્દોરના ઇ-વે બિલની માગણી કરીને ટ્રક અટકાવી રહ્યા છે. આ પ્રકારના કિસ્સાઓમાં ઉચ્ચ અધિકારીઓની મદદ માગી ટ્રક છોડાવવી પડી રહી છે. જો રોડ પર ચેકિંગ કરતાં અધિકારીઓને ઇ-વે બિલના કાયદા અંગે પાયાની સમજ આપવામાં આવી હોય તો આ પ્રકારના કિસ્સાઓ ન બને તેવી સંભાવના રહેલી છે. અધિકારીઓના અજ્ઞાાનને કારણે ટ્રાન્સપોર્ટર્સના વાહનો બે દિવસ સુધી ખોટી થાય છે. ઈ-વે બિલના મેન્ડેટરી (ફરજિયાત ભરવાના) કોલમ બરાબર ભર્યા હોય અને નોન મેન્ડેટરી કોલમમાંથી એકાદ ભૂલ થઈ ગઈ હોય તો પણ ચેક કરનારા ઈ-વે બિલને માન્ય રાખતા નથી. કેટલીકવાર બે ઇ-વે બિલમાં ભૂલથી એક જ ટ્રક નંબર નાખી દેવાની ભૂલ પણ થઈ જતી હોવાનું જોવા મળે છે. આ ભૂલને પણ જીએસટીના ચકાસણી અધિકારીઓ ચલાવતા નથી અને ટ્રાન્સપોર્ટર્સને માથે મોટી પેનલ્ટી ઝીંકી રહ્યા છે. પ્રામાણિક ટ્રાન્સપોર્ટર અને ક્લિયર રૅકોર્ડ ધરાવતા ટ્રાન્સપોર્ટર્સને પણ તેઓ બક્ષતા નથી. આવા જ કારણોસર ગુજરાતની ટ્રક ઉત્તર પ્રદેશ અને બિહારમાં પણ રોકવામાં આવી રહી છે. જીએસટીનો રજિસ્ટ્રેશન નંબર લખવામાં પણ એકાદ આંકડાની ભૂલ થઈ જાય તો ટ્રાન્સપોર્ટર્સને દંડવામાં આવી રહ્યા છે. આ ભૂલ શરતચૂકથી થઈ હોવાનું કબૂલતા જીએસટીના અધિકારીઓ પણ એકવાર તેમને પકડયા પછી તેમને છોડી ન શકતા હોવાનું સ્વીકારે છે. તેથી ટ્રાન્સપોર્ટર્સની હાલાકી વધી રહી છે. જીએસટીના ઓનલાઈન કામકાજ કરનારાઓથી થઈ જતી નાની અમથી ભૂલ સુધારવા માટે કોઈ અવકાશ રાખવામાં આવ્યો ન હોવાથી વેપારીઓની હાલાકી વધી ગઈ છે. તેમની નાની ભૂલને કારણે આયાતકારોના અબજોના રિફંડ ખોરવાઈ ગયા છે. તેમની ભૂલ ઓનલાઈન ન સુધરે ત્યાં સુધી તેઓ ત્યારબાદના સમયગાળાના રિટર્ન પણ ફાઈલ કરી શકતા નથી. આ અવરોધ દૂર કરીને સિસ્ટમમાં સુધારો કરવાની માગણી વેપારી આલમ દ્વારા કરવામાં આવી રહી છે. GSTને પરિણામે અવિકસિત અલ્પવિકસિત રાજ્યોને ફાયદો (પ્રતિનિધિ તરફથી) અમદાવાદ,ગુરૃવાર ગુડ્સ એન્ડ સર્વિસ ટેક્સની વ્યવસ્થામાં કન્ઝ્યુમર સ્ટેટને જ ટેક્સનો લાભ મળતો હોવાથી મેન્યુફેક્ચરિંગમાં કાઠું ન કાઢી શકેલા રાજ્યોની ટેક્સની આવક વધી છે અને તેમના વિકાસના દરવાજા ખુલ્યા છે. ડેવલપ સ્ટેટને તેનાથી થોડુંક નુકસાન થયું છે. તેમના વેરાની આવક અપેક્ષાની તુલનાએ ઓછી વધી છે. તેની સામે તેમના રાજ્યોમાં વિદેશી રોકાણોનો પ્રવાહ વધ્યો છે. વેટની પ્રથા પછી જીએસટી સિસ્ટમ અમલમાં આવતા વેપારીઓના રજિસ્ટ્રેશનની સંખ્યામાં ૮૫ ટકાનો વધારો થયો છે. તેમના થકી જીએસટીની આવક ઉપરાંત આવકવેરાની આવક થવાના દ્વાર પણ ખૂલી ગયા છે. અત્યાર સુધી બે નંબરના વેહવારો જ કરીને આવકવેરાના રિટર્ન જ ન ફાઈલ કરનારાઓને આઈ.ટી. રિટર્ન ફાઈલ કરવાની ફરજ પડતાં સરકારની વેરાની આવકમાં પણ વધારો થશે.